Predkladacia správa 

Ministerstvo financií Slovenskej republiky predkladá návrh zákona, ktorým sa mení a dopĺňa zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov (ďalej len ,,zákon“). Návrh zákona sa predkladá mimo Plánu legislatívnych úloh vlády Slovenskej republiky na rok 2026 ako iniciatívny materiál.

Cieľom pripravovaného návrhu zákona je zníženie administratívnej záťaže v aplikačnej praxi pri uplatňovaní zákona.

S ohľadom na doterajšie skúsenosti z aplikačnej praxe so zámerom odbúrať administratívnu záťaž sa navrhuje, aby pri vybraných úpravách limitov verejných výdavkov subjektov verejnej správy, ďalších súčastí rozpočtu verejnej správy rozpočtovaných v rozpočte verejnej správy a kapitol bez vplyvu na celkový limit verejných výdavkov a limit verejných výdavkov štátneho rozpočtu, nebol potrebný súhlas vlády alebo ministerstva financií, ale aby boli vykonávané v informačnom systéme ministerstva financií. Nastavenie informačného systému ministerstva financií zabezpečuje indikovanie nedodržiavania limitov verejných výdavkov jednotlivými subjektmi verejnej správy a kapitolami. 

Návrhom novely sa zároveň zjednodušuje postup vykonávania úprav záväzných ukazovateľov medzi kapitolami v rovnakej výške pri prostriedkoch Európskej únie a prostriedkoch štátneho rozpočtu určených na financovanie spoločných programov Slovenskej republiky a Európskej únie, čím dôjde k zrýchleniu procesov a k zníženiu administratívnej záťaže.

S cieľom znižovať počet samostatných účtov organizácií sa navrhuje vypustenie povinnosti príspevkovej organizácie rozpočtovať a sledovať príjmy a výdavky z podnikateľskej činnosti na samostatnom účte.

S ohľadom na potrebu dodržať limit verejných výdavkov sa vypúšťa možnosť rozpočtovej organizácie prekročiť limit výdavkov z dôvodu dosiahnutia vyšších ako rozpočtovaných príjmov.

V návrhu sú zapracované aj ďalšie úpravy, ktorých potrebu preukázala aplikačná prax pri uplatňovaní zákona.

Návrh zákona sa netýka pôsobnosti miestnej územnej samosprávy, a preto nie je potrebné vyjadrovať sa k súladu návrhu zákona s Európskou chartou miestnej samosprávy.

Návrh zákona bol predmetom medzirezortného pripomienkového konania, ktoré bolo skrátené na 10 pracovných dní z dôvodu naliehavosti predloženia návrhu a vzhľadom na nastavenie procesov vo vzťahu k realizácii rozpočtu verejnej správy od januára 2027. Výsledky sú uvedené vo vyhodnotení pripomienkového konania. Návrh zákona sa na rokovanie vlády Slovenskej republiky predkladá bez rozporov.

Návrh zákona bol predmetom rokovania Legislatívnej rady vlády Slovenskej republiky, pripomienky ktorej sú v návrhu zákona zapracované.

